**Maa- ja metsätalousministeriö**

**kirjaamo@mmm.fi**

Asia: Metsästrategian 2025 päivitys

Viite: Lausuntopyyntö 261135 (MMM023:00/2015)

 Koneyrittäjien liitto toteaa lausuntonaan Metsästrategian päivitysluonnoksesta seuraavan:

Toimintaympäristön ja sen muutosten kuvaus:

Metsästrategiassa on asianmukaisesti huomioitu YK:n kestävän kehityksen tavoitteet. Metsästrategia-asiakirjassa on pääosin hyvin kuvattu toimintaympäristön isot muutosvoimat ja niiden vaikutukset metsäsektoriin Suomessa.

Tekstiilialan merkitys puupohjaisten raaka-aineiden käyttäjänä voisi olla korostetummin esillä.

Metsäalaan liittyvästä merkittävästä konepajateollisuudesta on mainittu hyvin koneenvalmistus, mutta tosiasia on, että myös sellu- ja paperiteollisuuden sekä bioenergian tuotannon laiteiden valmistus on merkittävää Suomessa.

Hiilinielu ja -varasto on selitetty selkeästi.

Digitalisaatio on hyvin esillä, mutta näkökulma on hyvin teknokraattinen. Siihen liittyen viestinnässä tapahtuvien muutosten vaikutuksia on arvioitu sangen vähän.

Metsäsektorin työllisyys tietolaatikkoa ei kannata aloittaa negatiivisilla asioilla. Kerrotaan, mikä on työllistävyys nyt suoraan ja välillisesti. Lisäksi hyvä mainita, että olemme kasvu-uralla, mikä on työllisyyden kannalta hyväasia. Lisäksi olisi hyvä ilmaista metsäteollisuus ja metsätalous erikseen. Lisäksi olisi hyvä painottaa sitä, että työpaikkoja on metsäalalla kautta maan. Työpaikkojen rakenteestakin olisi hyvä olla jotakin – iso teollisuus, sahayritykset,, puutuoteteollisuus, koneyritykset ja puun sekä tuotteiden kuljetus.

Strategia:

Strategiset päämäärät ja tavoitteet ovat edelleen asianmukaiset. Näemme, että metsäpalvelumarkkinoiden aktiivisen kehittämisen tulisi selkeämmin näkyä strategisena valintana, koska kaupungistumisen myötä tarve toimiville palvelumarkkinoille korostuu Tätä palvelumarkkinoiden kehittymistä tulisi vauhdittaa myös verotuksellisin keinoin.

Koulutuksen mitoituksen osalta ei tulisi lausua itsestään selvyytenä olevaa työvoimaan siirtymistä alalta toiselle eikä varsinkaan näkemyksenä, että metsäala olisi tässä muita kilpailukyvyttömämpänä nettomenettäjä.

Hankesalkku:

Hankesalkku on hyvä tapa toteuttaa strategiaa ja hankesalkun uudistus heijastelee hyvin toimintaympäristön muutoksen aiheuttamia paineita.

Hankesalkku on sisällöltään monipuolinen ja ajanmukainen kokonaisuus. Korostamme sitä, että kyse on kokonaisuus, joka tulee myös toteuttaa kokonaisuutena. Yhdenkin palasen jääminen huonolle toteutukselle vaikeuttaa muiden hankesalkun osien toteutusta taikka heikentää niiden vaikuttavuutta. Esimerkkinä todettakoon vaikkapa resurssitehokas ja kestävä metsänhoito. Se sisältää toimenpiteitä, joilla metsien kasvua saadaan edelleen kiihdytettyä ja näin vastaamme muun muassa hiilinielujen kasvattamistavoitteeseen. Tässä hankkeessa esitetyt toimenpiteet kuitenkin edellyttävät, että metsätieto ja alustatalouden, osaamisen lisäämisen ja monimuotoisuuden sekä viestinnän hankkeissa onnistutaan.

Metsätieto ja alustatalous hankesalkun perusteluissa todetaan, että julkisin varoin kerättävä paikkatieto muodostaa vakaan ja turvallisen paikkatiedon alustan, jonka päälle eri toimijat voivat rakentaa sovelluksia ja uutta liiketoimintaa. Tässä yhteydessä olisi hyvä kirjata periaatteeksi se, että julkisia varoja voidaan käyttää sekä julkisten organisaatioiden, että yksityisten toimijoiden tuottaman tiedon hankintaan.

Viestintähankkeessa puhutaan metsäsuhdeajattelusta ja sen hyödyntämisestä. Termi lienee melko vieras suurelle osalle ihmisistä, joten sitä olisi syytä hieman avata. Muuten viesti ei aukene.

Resurssitehokas ja kestävä metsänhoito -hankkeen kuvauksessa pitäisi nostaa selkeämmin esille, että kyse on metsien kasvun lisäämisestä ja hiilinielun vahvistamisesta. Tämä toki sisältyy kestävien hakkuumahdollisuuksien taakse, mutta avautuuko se kaikille. Luonnonhoito ja vesistövaikutukset on kuitenkin erikseen mainittu.

Metsätalouden ja -teollisuuden sekä muunkin elinkeinoelämän tarvitsema liikenneinfra on tärkeyttään vastaavalla tavalla hankkeena metsästrategialuonnoksessa. Metsätiet ja metsien saavutettavuus hankkeeseen on sisällytetty myös laajakaistayhteyksien saatavuus. Tämä on asiana erinomaisen tärkeä. Tietoliikenteen sujuvuus, kapasiteetti ja nopeus on oleellisen tärkeää metsätaloudessa. Metsätyötä tehdään harvaan asutuilla alueilla. Työn toteutuksessa ja seurannassa tietoliikenteen sujuvuus ja nopeus jatkuvasti on yhä tärkeämpää. Tietoliikenneinfran kehittämisellä on selkeä yhteys myös metsätieto ja alustataloushankkeeseen, jonka tuloksia voidaan hyödyntää käytännön työssä mm. päätöstukimallien avulla. Se edellyttää toimivaa tietoliikenneinfraa. Toisaalta käytännön työssä tuotetaan tulevaisuudessa tietoa, jota käytetään erilaisissa palvelusovellutuksissa. Tässäkin tarvitaan toimivaa tietoliikenneinfraa. Metsäkoneista on jo tullut ja tulossa yhä enemmän metsätiedon solmukohtia, mutta samalla niillä on tehtävä tuottavasti työtä, ei tietoliikenteen takkuilu saa muodostua tuottavuuden haitaksi.

Osaaminen ja koulutus -hankkeen perusteluissa todetaan, että riittävän työvoiman saamiseksi metsänhoitotöihin tehdään toimenpiteitä. On syytä varautua ja tehdä toimenpiteitä myös sen varalle, miten koneellisiin metsänhoito ja puunkorjuutöihin sekä myös puunkuljetukseen saataisiin hallitulla tavalla työvoimaa ulkomailta.

Helsingissä 30.11.2018

Koneyrittäjien liitto

Simo Jaakkola

varatoimitusjohtaja

**Koneyrittäjien liitto** on 2400:n energia-, maarakennus- ja metsäalan koneyrittäjän valtakunnallinen yrittäjä- ja työnantajajärjestö. Koneyrittäjät työllistävät metsäalalla välittömästi itsensä lisäksi noin yli 5000 työntekijää.